奉常林黄中博士以黄甘食陸務觀司直陸賦長句林邀予次韻
作者：周必大
朝代：宋

paragraphs: 林子勇報國，太華欲力擘。
吾嘗歎其材，浮海中巨舶。
向來固不用，今用猶迫迮。
比興柑纍纍，霜飽實未摘。
不使供王羞，何異棄道側。
山東一百郡，風氣久限隔。
子如又思歸，殊勳定誰冊。
孝哉狄梁公，竚立望雲白。
親舍豈不念，王事正求索。
前聞獻果餘，手餉懷橘客。
雖非木奴千，殆過庭實百。
兩公相親意，初不主殽核。
當于古人求，未可度以臆。
如我乃無用，甘作下惠阨。